แมคไทย หวังนักท่องเที่ยวฟื้นดึงตลาดฟาสต์ฟู้ด โต 15-20%
แมคไทย เผย ธุรกิจร้านอาหารฟาสต์ฟู้ดปีนี้ จะกลับมาขยายตัว 15-20% หลังตลาท่องเที่ยวเริ่มฟื้น
13 ม.ค. 2553

แมคไทย เผย ธุรกิจร้านอาหารฟาสต์ฟู้ดปีนี้ จะกลับมาขยายตัว 15-20% หลังตลาท่องเที่ยวเริ่มฟื้น
นายเฮสเตอร์ ชิว ประธานกรรมการและประธานเจ้าหน้าที่บริหาร บริษัท แมคไทย ผู้บริหารร้านฟาสต์ฟู้ด แมคโดนัลด์ ในประเทศไทย เปิดเผยว่า ธุรกิจร้านอาหารฟาสต์ฟู้ดในปีนี้ จะกลับมาขยายตัว 15-20% หลังจากปีที่แล้วไม่มีอัตราการเติบโต เนื่องจากปัญหาการเมือง เศรษฐกิจ
การเติบโตของตลาดฟาสต์ฟู้ดในปีนี้ เป็นผลมาจากนักท่องเที่ยวเริ่มกลับมา ประกอบกับความเชื่อมั่นและกำลังซื้อในประเทศเริ่มดีขึ้น โดยเห็นแนวโน้มตั้งแต่ไตรมาส 4 ของปี 2552
นอกจากนี้ยังเป็นผลมาจากการที่ผู้ประกอบการในธุรกิจฟาสต์ฟู้ด จะขยายสาขาใหม่เพิ่มขึ้นรวมอย่างน้อย 100 สาขาในปีนี้ จากเดิมที่มีประมาณ 1,000 สาขารวมทุกแบรนด์ที่ทำตลาดในประเทศ ซึ่งการเปิดสาขาใหม่จะทำให้อุตสาหกรรมโดยขยายตัวสูงขณะเดียวกัน กิจกรรมสำคัญอย่างการแข่งขันฟุตบอลโลก จะเข้ามากระตุ้นให้ธุรกิจฟาสต์ฟู้ด โดยเฉพาะบริการส่งถึงบ้าน (ดิลิเวอรี่)และบริการ 24 ชั่วโมงเติบโตสูงขึ้น
สำหรับแผนงานของแมคโดนัลด์ ในปีนี้จะขยายสาขา 15-17 สาขาเท่ากับปีที่ผ่านมา ขณะที่ในส่วนของการทำกิจกรรม จะจัดสรรงบ 25-30% จากงบการตลาดรวม ใช้ในช่วงการแข่งขันเวิลด์คัพ ซึ่งสถิติจาก 4 ปีก่อนหน้านี้ ช่วงบอลโลกจะทำให้ยอดใช้บริการดิลิเวอรี่และคนเข้าใช้บริการ 24 ชั่วโมง เพิ่มขึ้น 40-50% และแมคโดนัลด์มีแผนที่จะถ่ายทอดสดการแข่งขันฟุตบอลโลกในร้านแมคโดนัลด์ด้วย
สำหรับแผนการตลาดในปีนี้ จะเน้นเจาะกลุ่มครอบครัวอย่างจริงจัง เพราะเป็นกลุ่มที่มีการใช้จ่ายสูงเฉลี่ย 150-180 บาทต่อบิล สูงกว่ายอดซื้อปกติถึง 2 เท่า ทั้งยังมีความถี่ในการใช้บริการมากกว่ากลุ่มอื่น ๆ คือประมาณ 2.2-2.5 ครั้งต่อเดือน จากปกติ 1.6 ครั้งต่อเดือน โดยจะะทำการตลาดผ่านแฮปปี้มีลเป็นหลัก  ตั้งเป้าหมายจะเพิ่มยอดขายในกลุ่มนี้จาก 23 เป็น 28% และเพิ่มยอดขายของแฮปปี้มีลอีก 25%